Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τα μηχανοκίνητα οχήματα και τα ρυμουλκούμενά τους όσον αφορά τις οδικές μεταφορές επικίνδυνων εμπορευμάτων και τροποποίηση της οδηγίας 70/156/ΕΟΚ για την έγκριση τύπου των μηχανοκίνητων οχημάτων και των ρυμουλκουμένων τους» () (97/C 296/01)

Στις 13 Φεβρουαρίου 1997, και σύμφωνα με το άρθρο 100 Α της Συνθήκης για την Ευρωπαϊκή Ένωση, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 4 Ιουνίου 1997 με βάση την εισηγητική έκθεση του κ. Kubenz.

Κατά την 347η σύνοδο ολομέλειας (συνεδρίαση της 9ης Ιουλίου 1997), η Οικονομική και Κοινωνική Επιτροπή υιοθέτησε με 115 ψήφους υπέρ, 3 κατά και 1 αποχή την ακόλουθη γνωμοδότηση.

1. Πρόλογος

Τα κράτη μέλη (εξαιρέσει της Ιρλανδίας) είναι συμβαλλόμενα μέρη της Ευρωπαϊκής Συμφωνίας σχετικά με τις Διεθνείς Οδικές Μεταφορές Επικίνδυνων Εμπορευμάτων (Συμφωνία ADR) ().

1.1. Με την οδηγία 94/55/ΕΚ (), οι διατάξεις της Συμφωνίας ADR μεταφέρθηκαν στο κοινοτικό δίκαιο την 1η Ιανουαρίου 1997. Η σχετική οδηγία διέπει τη μεταφορά επικίνδυνων εμπορευμάτων και θεσπίζει τις διατάξεις για την κατασκευή και τον εξοπλισμό οχημάτων στους κόλπους της Κοινότητας. Ωστόσο, η οδηγία αυτή δεν εξασφαλίζει ότι τα τεχνικά χαρακτηριστικά των οχημάτων οδικής μεταφοράς επικίνδυνων εμπορευμάτων θα γίνονται δεκτά από τα υπόλοιπα κράτη μέλη. Για να επιτευχθεί αυτό, χρειάζεται να εκδοθεί επιμέρους οδηγία βάσει της ευρωπαϊκής διαδικασίας έγκρισης τύπου, σύμφωνα με την οδηγία 70/156/ΕΟΚ, έτσι ώστε να εξασφαλισθεί η ελεύθερη κυκλοφορία οχημάτων στην Κοινότητα με βάση εναρμονισμένα πρότυπα κατασκευής.

1.2. Η παρούσα οδηγία είναι επομένως συνοδευτική της οδηγίας 94/55/ΕΚ του Συμβουλίου και θεσπίζει ειδικές διατάξεις για:

- τον κατάλληλο σχεδιασμό και κατασκευή των οχημάτων οδικής μεταφοράς επικίνδυνων εμπορευμάτων, και

- τις τεχνικές προδιαγραφές σχετικά με:

τον ηλεκτρολογικό εξοπλισμό,

το σύστημα πέδησης, (π.χ. ABS και επιβραδυντής),

την πρόληψη της πυρκαγιάς, και

τον περιορισμό της ταχύτητας.

1.3. Οι διατάξεις αυτές βασίζονται σ' εκείνες της οδηγίας 94/55/ΕΚ του Συμβουλίου (η παρούσα οδηγία παραπέμπει απευθείας στην προαναφερθείσα οδηγία). Η συμμόρφωση με όλες τις σχετικές τεχνικές απαιτήσεις της οδηγίας αυτής θα εξασφαλίσει την ελεύθερη κυκλοφορία των συγκεκριμένων οχημάτων στην εσωτερική αγορά της ΕΕ. Έτσι, όταν ένας τύπος οχήματος έχει λάβει έγκριση τύπου βάσει της παρούσας οδηγίας, τα κράτη μέλη δεν θα μπορούν να απαγορεύουν στους κατασκευαστές να τον διαθέτουν προς πώληση ούτε να απορρίπτουν την ταξινόμησή του ή την κυκλοφορία του για λόγους σχετιζόμενους με την κατασκευή του.

1.4. Όπως όλες οι υπόλοιπες επιμέρους οδηγίες σχετικά με την έγκριση τύπου των εμπορικών οχημάτων - εξαιρέσει εκείνων για τη ρύπανση του αέρα ή για την ηχορύπανση - η παρούσα νέα οδηγία θα βασίζεται στην προαιρετική εναρμόνιση. Τα κράτη μέλη έχουν τη δυνατότητα να απαιτούν να ισχύουν μόνον οι προδιαγραφές της επιμέρους οδηγίας ΕΚ. Διαφορετικά, μπορούν να επιλέξουν να διατηρήσουν την εθνική τους νομοθεσία επί του θέματος, οπότε ο κατασκευαστής θα δύναται να επιλέγει μεταξύ αυτής και των εναρμονισμένων απαιτήσεων. Τα κράτη μέλη είναι ελεύθερα να επιβάλουν σε ένα κατασκευαστή, ο οποίος δεν επέλεξε την έγκριση ΕΚ τύπου, να συμμορφωθεί με τις εθνικές απαιτήσεις.

1.5. Η παρούσα οδηγία δεν επηρεάζει το εθνικό ή το κοινοτικό δίκαιο που έχει ως αντικείμενο τη χρήση των οχημάτων αυτών. Οι διοικητικές διατάξεις του σχεδίου πρότασης συμβαδίζουν με εκείνες της οδηγίας 70/156/ΕΟΚ έτσι ώστε να εξασφαλισθεί ότι θα μπορούν να εφαρμοσθούν.

1.6. Η παρούσα οδηγία θα παραμείνει προαιρετική μέχρις ότου καταστεί υποχρεωτική η οδηγία πλαίσιο 70/156/ΕΟΚ για τα εμπορικά οχήματα σε όλα τα κράτη μέλη. Όταν ένας κατασκευαστής μπορεί να επιλέγει ως βάση τις διατάξεις της παρούσας οδηγίας, τα υπόλοιπα κράτη μέλη θα επιτρέπουν την ελεύθερη κυκλοφορία των οχημάτων, οι τεχνικές προδιαγραφές των οποίων ανταποκρίνονται στις προϋποθέσεις της παρούσας οδηγίας.

2. Εισαγωγή

2.1. Αντικείμενο της παρούσας πρότασης είναι να θεσπισθούν οι τεχνικές προδιαγραφές για την κατασκευή μηχανοκίνητων οχημάτων και των ρυμουλκουμένων τους, τα οποία προορίζονται για την οδική μεταφορά επικίνδυνων εμπορευμάτων. Η οδηγία θα συμβάλει στο να εξασφαλισθούν οι τεχνικές προϋποθέσεις που θα επιτρέπουν ασφαλή μεταφορά των επικίνδυνων εμπορευμάτων.

2.2. Το σχέδιο πρότασης καθορίζει τις απαιτήσεις βάσει του άρθρου 100 Α της Συνθήκης για την ίδρυση της Ευρωπαϊκής Οικονομικής Κοινότητας (αφορά μέτρα για την εναρμόνιση των νομικών και διοικητικών διατάξεων των κρατών μελών, τα οποία έχουν ως αντικείμενο την εγκαθίδρυση και τη λειτουργία της εσωτερικής αγοράς) και προβλέπει πλήρη εναρμόνιση των τεχνικών διατάξεων που σχετίζονται με τα οχήματα για την οδική μεταφορά επικίνδυνων εμπορευμάτων. Η παρούσα προσέγγιση συμφωνεί με εκείνη που έχει ακολουθηθεί στον τομέα των μηχανοκίνητων οχημάτων με την οδηγία πλαίσιο, η οποία ρυθμίζει την έγκριση τύπου των μηχανοκίνητων οχημάτων στην Ευρωπαϊκή Ένωση [οδηγία 70/156/ΕΟΚ () του Συμβουλίου της 6ης Φεβρουαρίου 1970, όπως τροποποιήθηκε τελευταία από την οδηγία 96/79/ΕΚ () του Ευρωπαϊκού Κοινοβουλίου και του Συμβουλίου].

3. Γενικές παρατηρήσεις

3.1. Η Οικονομική και Κοινωνική Επιτροπή επικροτεί την πρόταση της Επιτροπής για την εναρμόνιση των νομικών διατάξεων σχετικά με την έγκριση τύπου των μηχανοκίνητων οχημάτων και των ρυμουλκουμένων τους, μέσω της τροποποίησης της οδηγίας 70/156/ΕΟΚ και της έκδοσης νέας επιμέρους οδηγίας, η οποία αφορά την έγκριση τύπου για τα μηχανοκίνητα οχήματα και τα ρυμουλκούμενά τους που προορίζονται για τη μεταφορά επικίνδυνων εμπορευμάτων.

3.2. Δεδομένου ότι το Συμβούλιο, εν τω μεταξύ, έχει εγκρίνει περισσότερες από 36 επιμέρους οδηγίες για την έγκριση τύπου οχημάτων της κατηγορίας Ν, χρειάζεται πλέον να ληφθεί υπόψη και το θέμα της έγκρισης τύπου των μηχανοκίνητων οχημάτων που προορίζονται για τη μεταφορά επικίνδυνων εμπορευμάτων.

3.3. Με την προσέγγιση αυτή θα εφαρμόζεται πλέον η διαδικασία έγκρισης τύπου για τα «βασικά οχήματα» που κατασκευάζονται εν σειρά. Η υπερκατασκευή καθώς και το πλήρες όχημα πρέπει να υποβάλλονται σε εξέταση από αναγνωρισμένο εμπειρογνώμονα πριν από τη θέση σε κυκλοφορία για πρώτη φορά, διότι η βασική ρύθμιση σχετικά με τη χορήγηση ειδικής αδείας (η αποκαλούμενη άδεια για την κατηγορία Β3) () θα διατηρηθεί.

3.4. Η σκοπιμότητα μιας ενιαίας, σε κοινοτική κλίμακα, διαδικασίας για την έγκριση τύπου των μηχανοκίνητων οχημάτων είναι αυτονόητη. Οι εξαιρέσεις που εφαρμόζονται για την κατασκευή κατά μονάδα και την κατασκευή κατά παραγγελία είναι λογικές διότι λαμβάνουν υπόψη

- τα οχήματα που κατασκευάζονται σε πολλά στάδια,

- τις διάφορες ποικιλίες ενός βασικού μοντέλου,

- καθώς και τα οχήματα που κατασκευάζονται σε μικροσειρά.

3.5. Η ΟΚΕ συμφωνεί μεν με τους στόχους της πρότασης οδηγίας της Επιτροπής, αλλά τονίζει ότι τα πεδία εφαρμογής των ρυθμίσεων της ΟΕΕ και της ΕΚ πρέπει κατεπειγόντως να καταστούν ενιαία.

4. Ειδικές παρατηρήσεις

4.1. Η Οικονομική και Κοινωνική Επιτροπή καλεί την Ευρωπαϊκή Επιτροπή και ιδιαίτερα τη ΓΔ VII να ασκήσει πίεση ώστε τα πλεονεκτήματα που απορρέουν από την παρούσα οδηγία, καθώς και από την οδηγία 94/55/ΕΟΚ και την οδηγία 96/86/ΕΚ () για την τροποποίηση της τελευταίας, να μην υπονομευθούν από άλλες διατάξεις σχετικά με την κατασκευή που έχουν θεσπίσει οι αρμόδιες αρχές ή άλλες οργανώσεις.

4.2. Πρέπει να εξασφαλισθεί ότι τα πεδία εφαρμογής των ρυθμίσεων της ΟΕΕ και της οδηγίας της ΕΚ θα θεωρούνται ως ισότιμα.

Βρυξέλλες, 9 Ιουλίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 29 της 30. 1. 1997, σ. 17.

() ECE/TRANS/110 (Τόμοι Ι και ΙΙ), Γενεύη 30. 9. 1957.

() ΕΕ L 319 της 12. 12. 1994, σ. 7 (Γνωμοδότηση της Οικονομικής και Κοινωνικής Επιτροπής, ΕΕ C 195 της 18. 7. 1994, σ. 15) Παραρτήματα, ΕΕ L 275 της 28. 10. 1996, σ. 1.

() ΕΕ L 42 της 23. 2. 1970, σ. 1 (Γνωμοδότηση της Οικονομικής και Κοινωνικής Επιτροπής, ΕΕ C 48 της 16. 4. 1969, σ. 14).

() ΕΕ L 18 της 21. 1. 1997, σ. 7.

() Η πρώτη άδεια για την κατηγορία Β3 εξακολουθεί να εκδίδεται μόνο από τις εθνικές αρχές, οι οποίες είναι αρμόδιες και για τη χορήγηση άδειας κυκλοφορίας του οχήματος. Συνεπώς, δεν είναι δυνατή η χορήγηση μιας πρώτης άδειας για την κατηγορία Β3 για ένα «πλήρες όχημα» που έχει κατασκευασθεί στη Γερμανία, στο μέτρο που το εν λόγω όχημα πρόκειται να τεθεί σε κυκλοφορία στη Γαλλία.

() ΕΕ L 335 της 24. 12. 1996, σ. 43.

ΠΑΡΑΡΤΗΜΑ

Οδηγίες και συμφωνίες σχετικά με τις οδικές μεταφορές επικίνδυνων εμπορευμάτων

1. Η Συμφωνία ADR

ADR - Ευρωπαϊκή Συμφωνία σχετικά με τις Διεθνείς Οδικές Μεταφορές Επικίνδυνων Εμπορευμάτων.

Η Συμφωνία ADR κυρώθηκε από 32 χώρες. Περιλαμβάνει λεπτομερείς προδιαγραφές σχετικά με την ασφάλεια, οι οποίες εφαρμόζονται στον τομέα των οδικών μεταφορών επικίνδυνων εμπορευμάτων μεταξύ των συμβαλλομένων μερών. Στις χώρες όπου η σχετική συμφωνία δεν έχει κυρωθεί ισχύει το εθνικό δίκαιο, σύμφωνα με την αρχή της εδαφικότητας. Η Συμφωνία ADR κατέστησε αναγκαία τη θέσπιση αντίστοιχων διατάξεων για τις εσωτερικές μεταφορές και οδήγησε, ταυτόχρονα, σε μια μερική εναρμόνιση των εθνικών διατάξεων.

Στο γενικό μέρος της Συμφωνίας ADR ρυθμίζονται κυρίως οι νομικές σχέσεις μεταξύ των συμβαλλομένων μερών, ενώ τα παραρτήματα Α και Β περιλαμβάνουν διατάξεις σχετικά με την έγκριση της μεταφοράς επικίνδυνων ουσιών καθώς και προδιαγραφές για την κατασκευή και τη θέση σε κυκλοφορία και χρησιμοποίηση των οχημάτων και εμπορευματοκιβωτίων που προορίζονται για τις μεταφορές. Οι επικίνδυνες ουσίες που μνημονεύονται στο παράρτημα Α ταξινομούνται σε 13 κλάσεις. Οι ουσίες των οποίων η μεταφορά έχει εγκριθεί, καθώς και οι όροι συσκευασίας και μεταφοράς, χαρακτηρίζονται από σημειώσεις περιθωρίου.

Το παράρτημα Α περιλαμβάνει 9 προσθήκες (εκ των οποίων 2 είναι ακόμη ανοικτές), τις διαδικασίες δοκιμών για τις ουσίες και τις συσκευασίες, καθώς και διατάξεις σχετικά με τις ετικέτες κινδύνου. Οι διατάξεις του παραρτήματος Α αφορούν κυρίως τον αποστολέα των επικίνδυνων ουσιών και αντικειμένων. Το παράρτημα Β περιέχει γενικές και ειδικές διατάξεις σχετικά με την κατασκευή, τον εξοπλισμό και τη θέση σε λειτουργία των οχημάτων, των εμπορευματοκιβωτίων, των δεξαμενών και των δοχείων που χρησιμοποιούνται για τη μεταφορά των επικίνδυνων ουσιών και αντικειμένων δυνάμει του παραρτήματος Α.

Το παράρτημα Β περιλαμβάνει 8 προσθήκες στις οποίες θεσπίζονται ιδίως προδιαγραφές για την κατασκευή και τη θέση σε λειτουργία δεξαμενών κάθε μορφής, τον ηλεκτρονικό εξοπλισμό των οχημάτων και τα πιστοποιητικά έγκρισης. Οι διατάξεις του παραρτήματος Β αφορούν κυρίως τους μεταφορείς επικίνδυνων εμπορευμάτων.

2. Η οδηγία πλαίσιο ΕΚ (94/55/ΕΚ)

Με την οδηγία πλαίσιο ADR (94/55/ΕΟΚ), οι διατάξεις της Συμφωνίας ADR ενσωματώνονται στο κοινοτικό δίκαιο. Κατ'αυτό τον τρόπο, το συνολικό περιεχόμενο της συμφωνίας συμπεριελήφθη στο κοινοτικό δίκαιο. Η οδηγία πλαίσιο ADR (94/55/ΕΟΚ) βασίζεται στο άρθρο 75 της Συνθήκης για την ίδρυση της Ευρωπαϊκής Κοινότητας και διέπει επομένως τις μεταφορές εντός της Κοινότητας.

Παρατήρηση: Σύμφωνα με τη σχετική οδηγία, η έγκριση τύπου για ένα όχημα είναι έγκυρη μόνο σε εθνική κλίμακα. Αυτό καθιστά απαραίτητη τη θέσπιση επιμέρους οδηγίας για τα οχήματα μεταφοράς επικίνδυνων εμπορευμάτων, η οποία θα έχει ως βάση το άρθρο 100 Α (ελεύθερη κυκλοφορία των αγαθών) της Συνθήκης για την ίδρυση της ΕΚ.

Με μια επιμέρους οδηγία για την έγκριση τύπου μηχανοκίνητων οχημάτων και των ρυμουλκουμένων τους που χρησιμοποιούνται για τις οδικές μεταφορές επικίνδυνων εμπορευμάτων θα λαμβανόταν υπόψη αυτή ακριβώς η απαίτηση της οικονομίας. Για λόγους που αναφέρονται ανωτέρω, κρίνεται εξαιρετικά απαραίτητη μια οδηγία για τη διαδικασία έγκρισης τύπου, η οποία θα έχει ως βάση το άρθρο 100 Α της Συνθήκης για την ίδρυση της ΕΚ. Προς τούτο, η εν λόγω οδηγία θα πρέπει να έχει ως σημείο αναφοράς τη βασική οδηγία 70/156/ΕΟΚ (διαδικασία έγκρισης της θέσης σε κυκλοφορία μηχανοκίνητων οχημάτων και των ρυμουλκουμένων τους), όπως όλες οι λοιπές οδηγίες σχετικά με τα τεχνικά χαρακτηριστικά των οχημάτων. Κατ'αυτό τον τρόπο, εξασφαλίζεται ότι για ένα βασικό όχημα θα χορηγείται μόνο μια άδεια κυκλοφορίας, την οποία θα αναγνωρίζουν και τα 15 κράτη μέλη.

3. Η ΟΕΕ - Economic Commission for Europe (Οικονομική Επιτροπή του ΟΗΕ για την Ευρώπη)

Η ΟΕΕ ιδρύθηκε το Δεκέμβριο 1946 από τον ΟΗΕ και έχει την έδρα της στη Γενεύη. Παρόμοιες οργανώσεις του ΟΗΕ υπάρχουν και σε άλλα μέρη της γης. Η αποστολή της ΟΕΕ συνίσταται στην ανάπτυξη και το συντονισμό της ευρωπαϊκής οικονομίας. Για θέματα που συνδέονται με τις μεταφορές υπάρχει ένα ειδικό τμήμα (WP) το οποίο δραστηριοποιείται στους ακόλουθους τομείς:

Γενική πολιτική μεταφορών, σιδηροδρομικές, οδικές και εσωτερικές πλωτές μεταφορές. Τα καθήκοντα του τμήματος μεταφορών ορίζονται από την επιτροπή για τις εσωτερικές μεταφορές. Τα θέματα σε σχέση με τις εναέριες και τις θαλάσσιες μεταφορές τυγχάνουν χειρισμού στο μέτρο που αφορούν και τα άλλα μέσα μεταφοράς. Η ΟΕΕ δεν έχει εκτελεστικές εξουσίες. Εκπονεί συστάσεις, ψηφίσματα και συμβάσεις. Στις εργασίες της συμμετέχουν οι κυριότερες αναγνωρισμένες διεθνείς ομάδες συμφερόντων 7 η συμμετοχή αυτή έχει συμβουλευτικό χαρακτήρα.

4. Οι κανόνες της ΟΕΕ σχετικά με τα οχήματα

Με την πράξη περί της συμφωνίας της 20ής Μαρτίου 1958 σχετικά με τη θέσπιση κοινών προδιαγραφών για την έγκριση του εξοπλισμού και των μερών των μηχανοκίνητων οχημάτων και την αμοιβαία αναγνώριση της έγκρισης αυτής, οι εργασίες στον τομέα ανατέθηκαν στο τμήμα WP 29. Έτσι, το τελευταίο επεξεργάζεται όλους τους κανόνες που αφορούν τα τεχνικά χαρακτηριστικά των οχημάτων. Αυτή τη στιγμή, το τμήμα WP 29 ασχολείται με μια πρόταση κανονισμού για την θέσπιση ενιαίας διαδικασίας έγκρισης τύπου των οχημάτων που προορίζονται για τις οδικές μεταφορές επικίνδυνων εμπορευμάτων.

5. H WP 15 - «Working Group on the Transport of dangerous Goods» (Ομάδα εργασίας για τη μεταφορά επικίνδυνων εμπορευμάτων)

Η ομάδα WP 15 ετοιμάζει τις απαιτήσεις που περιλαμβάνονται στη Συμφωνία ADR (Ευρωπαϊκή Συμφωνία σχετικά με τις Διεθνείς Οδικές Μεταφορές Επικίνδυνων Εμπορευμάτων).

6. Ορισμοί σύμφωνα με το παράρτημα ΙΙ της οδηγίας 70/156/ΕΟΚ

Κατηγορίες οχημάτων

Κατηγορία Μ - Οχήματα με κινητήρα τα οποία χρησιμοποιούνται για τη μεταφορά προσώπων και έχουν τουλάχιστον τέσσερις τροχούς

Κατηγορία Ν - Οχήματα με κινητήρα τα οποία χρησιμοποιούνται για τη μεταφορά αγαθών και έχουν τουλάχιστον τέσσερις τροχούς

Κατηγορία Ο - Ρυμουλκούμενα (περιλαμβανομένων των ημιρυμουλκουμένων)

Οι ανωτέρω κατηγορίες διαιρούνται σε υποκατηγορίες όπως π.χ. η κατηγορία Ν1, στην οποία ανήκουν τα οχήματα για τη μεταφορά αγαθών με ανώτατη μάζα μέχρι 3.5 τόνους.

7. Ορισμός του βασικού οχήματος

Σύμφωνα με το άρθρο 2 της οδηγίας 70/156/ΕΟΚ, ως «βασικό όχημα» νοείται οποιοδήποτε ημιτελές όχημα, του οποίου ο αναγνωριστικός αριθμός οχήματος διατηρείται και κατά τη διάρκεια των επόμενων σταδίων της διαδικασίας έγκρισης τύπου σε πολλαπλά στάδια.

8. Κατάλογος ισοτιμίας

Στην οδηγία 70/156/ΕΟΚ, παράρτημα IV - Κατάλογος απαιτήσεων για τους σκοπούς της έγκρισης τύπου οχήματος - Μέρος 2, καθορίζονται οι ρυθμίσεις της ΟΕΕ οι οποίες πρέπει να θεωρούνται ως ισότιμες με εκείνες των επιμέρους κοινοτικών οδηγιών. Οι επιμέρους οδηγίες στον τομέα των οχημάτων που θεωρούνται ως ισότιμες είναι 35.

Στόχος των οδηγιών και των διατάξεων σχετικά με τα τεχνικά χαρακτηριστικά των οχημάτων είναι να προσδιορισθούν το πεδίο εφαρμογής καθώς και οι απαιτήσεις για την έγκριση οχημάτων και μερών οχημάτων κατά τέτοιο τρόπο, ώστε να συμπεριληφθούν οι ιδιαίτερες διατάξεις στον κατάλογο ισοτιμίας.

Αυτό θα επιτευχθεί μόνο στο μέτρο που το πεδίο εφαρμογής και οι τεχνικές απαιτήσεις θα είναι δυνατό να θεωρούνται ως όμοιες.

Παρατήρηση: Για τον κατασκευαστή οχημάτων προκύπτει κατ'αυτό τον τρόπο το πλεονέκτημα ότι τα οχήματα θα υποβάλλονται σε έλεγχο μόνο μια φορά 7 όμως, μετά από το σχετικό έλεγχο, θα είναι δυνατό να χορηγηθεί έγκριση βάσει της σχετικής κοινοτικής οδηγίας και νομοθεσίας.

>ΘΕΣΗ ΠΗΝΑΚΑ>